Начало / Новини / 28 испански банки с понижен рейтинг
28 испански банки с понижен рейтинг
26 Юни 2012 08:48 ИНСМАРКЕТ по статията работи:
Последна редакция: 26 юни 2012, 08:56
"Мудис" мотивира решението си с намаляването на кредитоспособността на испанското правителство
Международната рейтингова агенция „Мудис" понижи рейтингите на 28 банки в Испания. В съобщение на агенцията се казва, че решението е взето заради намаляването на кредитоспособността на испанското правителство.
Понижаването на кредитния рейтинг беше предизвикано от намерението на властите в Мадрид да поискат помощ от ЕС в размер на 100 млрд. евро за спасяване на банковия сектор, което още повече ще увеличи държавния дълг на страната, припомня бТВ. Испанският министър на икономиката Луис де Гиндос изпрати вчера писмо до председателя на Еврогрупата Жан-Клод Юнкер с официално искане на "финансова помощ" от еврозоната за изпадналите в затруднение испански банки.
По-ниската кредитоспособност на Испания „не само влияе на способността на правителството да подкрепя банките, но и натоварва самостоятелни кредитни профили на банките”, поясняват от „Мудис”.
Международните агенции цитираха изявление на министъра на икономиката на Испания Луис де Гиндо, според когото почти пълният размер от сумата от 100 млрд. евро ще послужи за рекапитализиране на банките, а малка част ще бъде оставена като „резерв”.
Според испанския министър меморандумът за взаимно разбирателство, който уточнява условията, при които ще бъдат отпуснати средствата, ще е подготвен до 9 юли.
Преди дни беше понижен и рейтингът на страната.
Испанските банки се оказаха в центъра на икономическата криза в Европа, след като загубите причинени от свиването на сектора на недвижимо имущество, донесоха загуби за банкерите в размер на над 60 млрд. евро.
банка рейтинг